钦定古今图书集成/方舆汇编/职方典/第1283卷 > 《游南亭》前人
## 钦定古今图书集成/方舆汇编/职方典/第1283卷 > 《游南亭》前人

夙抱丘壑尚，率性恣游遨。中为吏役牵，十祀空悁劳。
外曲徇尘辙，私心寄英髦。进乏廊庙器，退非乡曲豪。
天命斯不易，鬼赍将安逃。屯难果见凌，剥丧宜所遭。
神明固浩浩，众口徒嗷嗷。投迹山水地，放情读《离骚》。
再怀曩岁期，容与驰轻舠。虚馆背山郭，前轩面江皋。
重叠间浦溆，逦迤驱岩嶅。积翠浮澹滟，始疑负灵鳌。
丛林留冲飙，石砾迎飞涛。旷朗天景霁，樵苏远相号。
澄潭涌沉鸥，半壁跳悬猱。鹿鸣验食野，鱼乐知观濠。
孤赏诚所悼，暂忻良足褒。留连俯棂槛，注我壶中醪。
朵颐进芰实，濯手持蟹螯。炊稻视爨鼎，脍鲜闻操刀。
野蔬盈倾筐，颇杂池沼芼。缅慕鼓枻翁，啸咏哺其糟。
退想于陵子，三咽资《李螬》。斯道难为偕，沈忧安所韬。
曲渚怨鸿鹄，环洲雕兰荜。暮景回西岑，北流逝滔滔。
徘徊遂昏黑，远火明连艘。木落寒山静，江空秋月高。
敛袂戒还徒，善游矜所操。趋浅戢长枻，乘深屏轻篙。
旷望援深竿，哀歌叩鸣艚。中川恣超忽，漫若翔且翱。
淹泊随所止，野风自𩙫𩙫。涧急惊鳞奔，蹊荒饥兽嗥。
入门守拘絷，凄戚增郁陶。慕士情未忘，怀人手徒搔。
内顾乃无有，德𬨎甚鸿毛。名窃久自欺，食浮固云叨。
问牛悲衅钟，说彘惊临牢。永遁刀笔吏，宁期簿书曹。
中兴遂群物，裂壤分鞬櫜。岷凶既云逋，吴虏亦已鏖。
捍御盛方虎，谟明富伊咎。披山穷木禾，驾海逾蟠桃。
重来越裳雉，再返西旅獒。左右抗槐棘，纵横罗雁羔。
三辟咸肆宥，众生均覆帱。安得奉皇灵，在宥解天弢。
归诚慰松梓，陈力开蓬蒿。卜室有鄠杜，名田占沣涝。
磻溪近馀基，阿城连故壕。螟蛑愿亲燎，菫荼甘自薅。
饥食期农耕，窘衣俟蚕缫。及骭足为温，满腹宁复饕。
要将蒯及菅，谁慕粱与膏。弋林驱雀鷃，钓泽从䲡鱽。
观象嘉素履，陈诗美干旄。方脱麋鹿群，敢同骐骥槽。
处贱无溷浊，固穷匪淫慆。踉跄辞束缚，悦怿换煎熬。
登年徒负版，兴役趋代鼛。目眩绝浑浑，耳喧息嘈嘈。
兹焉毕馀命，富贵非吾曹。长沙哀纠𬙊，汉阴嗤桔槔。
苟伸击壤情，机事析秋毫。海雾多蓊郁，越风饶腥臊。
宁愳迫魑魅，所伤齐焄藨。知罃怀楮中，范叔恋绨袍。
伊人不可期，慷慨徒忉忉。